吳子野將出家贈以扇山枕屏
作者：蘇軾
朝代：宋

paragraphs: 峨峨扇中山，絕壁信天剖。
誰知大圓鏡，衡霍入戶牖。
得之老月師，畫者一醉叟。
常疑若人胸，自有雲夢藪。
千巌在掌握，用舍彈指久。
低昂不自知，恨寄兒女手。
短屏雖曲折，高枕謝奔走。
出家非今日，法水洗無垢。
浮游雲釋嶠，宴坐柳生肘。
忘懷紫翠間，相與到白首。